b'\n_START_ARTICLE_\nLimonen\n_START_SECTION_\nKemijske lastnosti\n_START_PARAGRAPH_\nLimonen je relativno stabilen terpen in ga je mogo\xc4\x8de destilirati, ne da bi razpadel. Kljub temu pri visokih temperaturah razpade in tvori izopren. V vla\xc5\xbenih razmerah hitro oksidira in tvori karveol, karvon in limonen oksid. Z \xc5\xbeveplom dehidrogenizira v p-cimen.\n_START_SECTION_\nBiosinteza\n_START_PARAGRAPH_\nLimonen se tvori iz geranil pirofosfata s ciklizacijo nerola ali njegovega ekvivalenta, kot je prikazano na sliki. V zadnjem koraku se lo\xc4\x8di proton s kationa in tvori alken.\n_START_SECTION_\nUporaba\n_START_PARAGRAPH_\nPoleg proizvodnje karvona se uporablja tudi v kozmeti\xc4\x8dnih izdelkih, in sicer kot dodatek za vonj po citrusih. D-limonen se v prehranski industriji in nekaterih zdravilih uporablja za prekritje grenkega okusa alkaloidov ter kot di\xc5\xa1ava v parfumih, \xc4\x8distilih in razku\xc5\xbeilih za roke. Prav tako je limonen naravni rastlinski insekticid._NEWLINE_V naravni medicini je D-limonen znan kot zdravilo proti gastroezofagealni refluksni bolezni in zgagi._NEWLINE_Ker je pridobljen iz obnovljivih virov (iz pomaran\xc4\x8dnega olja, ki je stranski produkt pri proizvodnji pomaran\xc4\x8dnega soka), je njegova uporaba vedno bolj raz\xc5\xa1irjena v \xc4\x8distilnih sredstvih, kjer je prisoten kot topilo za olje v strojnih delih. Slu\xc5\xbei tudi kot odstranjevalec barv za les ali di\xc5\xa1avna alternativa terpentinu. Prav tako je kot topilo prisoten tudi v nekaterih lepilih za modeliranje. Naravne osve\xc5\xbeilce zraka, ki vsebujejo limonen, uporabljajo tudi filatelisti za odstranjevanje znamk z razglednic._NEWLINE_Ker je vnetljiv, je obravnavan tudi kot biogorivo._NEWLINE_Limonen topi polistiren, zato je dobro naravno nadomestilo za aceton._NEWLINE_Pri pripravi tkiva za histolo\xc5\xa1ke preiskave je D-limonen pogosto uporabljen nadomestek bolj toksi\xc4\x8dnemu ksilenu.\n_START_SECTION_\nVarnost\n_START_PARAGRAPH_\nLimonen in njegovi oksidacijski produkti dra\xc5\xbeijo ko\xc5\xbeo in dihala. V ve\xc4\x8dini prijavljenih primerov je bilo dra\xc5\xbeenje posledica dolgoro\xc4\x8dne industrijske izpostavljenosti \xc4\x8disti surovini, npr. med razma\xc5\xa1\xc4\x8devanjem ali pri pripravi barv. \xc5\xa0tudija na bolnikih z dermatitisom je pokazala preob\xc4\x8dutljivost na limonen pri 3\xc2\xa0% bolnikov._NEWLINE_\xc4\x8ceprav so nekatere \xc5\xa1tudije na podganah pokazale, da izpostavljenost velikim koli\xc4\x8dinam limonena pri podganah spodbuja nastanek raka ledvic, nekateri raziskovalci limonen obravnavajo kot potencialno sredstvo za prepre\xc4\x8devanje rakavih obolenj. Ni znanih dokazov, da bi bil limonen karcinogen za \xc4\x8dloveka. Mednarodna agencija za raziskave raka (IARC) je D-limonen opredelila kot nekarcinogenega. Karcinogenost limonena je enaka izpostavljenosti kofeinske kisline pri zau\xc5\xbeitju kave._NEWLINE_Ni znanih informacij o vplivu na zdravje pri vdihavanju D-limonena pri \xc4\x8dloveku, prav tako ni bilo izvedenih \xc5\xa1tudij na \xc5\xbeivalih._NEWLINE_D-limonen je biorazgradljiv, vendar mora biti zaradi nizkega vneti\xc5\xa1\xc4\x8da odvr\xc5\xbeen kot nevaren odpadek.'